CELEX: 32021D0918
Language: el
Date: 2021-06-03 00:00:00
Title: Απόφαση (ΕΕ) 2021/918 του Συμβουλίου της 3ης Ιουνίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής των Πρέσβεων ΑΚΕ–ΕΕ όσον αφορά την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ σχετικά με το Κέντρο Ανάπτυξης Επιχειρήσεων

8.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/25
               
            
         ΑΠΟΦΑΣΗ (ΕΕ) 2021/918 ΤΟΥ ΣΥΜΒΟΥΛΙΟΥ
         της 3ης Ιουνίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής των Πρέσβεων ΑΚΕ–ΕΕ όσον αφορά την τροποποίηση της απόφασης αριθ. 3/2016 της Επιτροπής των Πρέσβεων ΑΚΕ–ΕΕ σχετικά με το Κέντρο Ανάπτυξης Επιχειρήσεων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στην Κοτονού στις 23 Ιουνίου 2000 (1),
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 15 παράγραφος 4 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στην Κοτονού στις 23 Ιουνίου 2000 (2) (η «συμφωνία εταιρικής σχέσης ΑΚΕ–ΕΕ») ορίζει ότι το Συμβούλιο των Υπουργών ΑΚΕ–ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ–ΕΕ.
                  
               
                     (2)
                  
                  
                     Στην 39η σύνοδό του που πραγματοποιήθηκε στις 19 και 20 Ιουνίου 2014 στο Ναϊρόμπι, το Συμβούλιο των Υπουργών ΑΚΕ–ΕΕ συμφώνησε, σε κοινή δήλωση, να προχωρήσει στην εύτακτη παύση λειτουργίας του Κέντρου Ανάπτυξης Επιχειρήσεων («ΚΑΕ»). Για τον σκοπό αυτό, το Συμβούλιο των Υπουργών ΑΚΕ–ΕΕ αποφάσισε να αναθέσει στην Επιτροπή των Πρέσβεων ΑΚΕ–ΕΕ αρμοδιότητες ώστε να προωθήσει το θέμα ενόψει της λήψης των αναγκαίων αποφάσεων.
                  
               
                     (3)
                  
                  
                     Στις 12 Ιουλίου 2016, η Επιτροπή των Πρέσβεων ΑΚΕ–ΕΕ εξέδωσε την απόφαση αριθ. 3/2016 (3), για την τροποποίηση του παραρτήματος III της συμφωνίας εταιρικής σχέσης ΑΚΕ–ΕΕ, με την εισαγωγή των αναγκαίων αλλαγών, τον καθορισμό του νέου νομικού πλαισίου του ΚΑΕ από την 1η Ιανουαρίου 2017 και τη διατήρηση της νομικής προσωπικότητας του ΚΑΕ αποκλειστικά για τους σκοπούς της εκκαθάρισής του από την ημερομηνία αυτή.
                  
               
                     (4)
                  
                  
                     Δυνάμει του άρθρου 2 παράγραφος 1 της απόφασης αριθ. 3/2016, ο διαχειριστής εξασφαλίζει την εφαρμογή της ανενεργού φάσης, κατά τη διάρκεια της οποίας το ΚΑΕ θα υφίσταται αποκλειστικά για τους σκοπούς της εκκαθάρισής του, από την 1η Ιανουαρίου 2017 για περίοδο τεσσάρων ετών ή έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του, ανάλογα με το τι θα συμβεί πρώτο.
                  
               
                     (5)
                  
                  
                     Έως τις 31 Δεκεμβρίου 2020, το ΚΑΕ δεν είχε ρυθμίσει όλες τις υποχρεώσεις του και δεν είχε ρευστοποιήσει όλα τα περιουσιακά του στοιχεία. Ως εκ τούτου, είναι αναγκαία η τροποποίηση της απόφασης αριθ. 3/2016, ώστε να εξασφαλιστεί η ορθή εφαρμογή της ανενεργού φάσης υπό τη διαχείριση του διαχειριστή και να τερματιστεί η εν λόγω φάση. Προκειμένου να διασφαλιστεί η συνέχεια της ανενεργού φάσης, η τροποποίηση της απόφασης αριθ. 3/2016 θα πρέπει να εφαρμοστεί από την 1η Ιανουαρίου 2021.
                  
               
                     (6)
                  
                  
                     Η Επιτροπή των Πρέσβεων ΑΚΕ–ΕΕ πρόκειται να εγκρίνει την τροποποίηση της απόφασης αριθ. 3/2016 σε μία από τις συνεδριάσεις της ή με γραπτή διαδικασία.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ–ΕΕ, καθόσον η προβλεπόμενη πράξη θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλάισιο της Επιτροπής των Πρέσβεων ΑΚΕ–ΕΕ όσον αφορά το ΚΑΕ είναι η εξής:
            
                        —
                     
                     
                        να αντικατασταθεί το άρθρο 2 παράγραφος 1 της απόφασης αριθ. 3/2016 της Επιτροπής των Πρέσβεων ΑΚΕ–ΕΕ από το ακόλουθο κείμενο:
                        
                           
                              «1.   Η Ευρωπαϊκή Επιτροπή αναθέτει σε διαχειριστή να εξασφαλίσει την εφαρμογή της ανενεργού φάσης από την 1η Ιανουαρίου 2017 έως ότου το ΚΑΕ ρυθμίσει το σύνολο των υποχρεώσεών του και ρευστοποιήσει όλα τα περιουσιακά στοιχεία του.»·
                           
                        
                     
                  
                        —
                     
                     
                        η απόφαση της Επιτροπής των Πρέσβεων ΑΚΕ–ΕΕ για την τροποποίηση της απόφασης αριθ. 3/2016 της εν λόγω Επιτροπής ισχύει από την 1η Ιανουαρίου 2021.
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
            Μετά την έκδοσή της, η απόφαση της Επιτροπής των Πρέσβεων ΑΚΕ–ΕΕ θα δημοσιευτεί στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 3 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               P. N. SANTOS
            
         
         
            (1)  ΕΕ L 317 της 15.12.2000, σ. 3.
         
            (2)  Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στην Κοτονού στις 23 Ιουνίου 2000 (ΕΕ L 317 της 15.12.2000, σ. 3).
         
            (3)  Απόφαση αριθ. 3/2016 της Επιτροπής των Πρέσβεων ΑΚΕ–ΕΕ, της 12ης Ιουλίου 2016, σχετικά με την αναθεώρηση του παραρτήματος III της συμφωνίας εταιρικής σχέσης ΑΚΕ–ΕΕ [2016/1163] (ΕΕ L 192 της 16.7.2016, σ. 77).